Predkladacia správa

	Materiál „Správa o súčasnom stave sociálno-ekonomickej úrovne v jednotlivých regiónoch Slovenska a pripravovaných opatreniach na odstraňovanie sociálno-ekonomických rozdielov v jednotlivých regiónoch do konca volebného obdobia“ je vypracovaný na základe úlohy C uznesenia vlády Slovenskej republiky č. 1036 zo dňa 3. novembra 2004. 

Týmto uznesením bolo uložené ministrovi  práce, sociálnych vecí a rodiny a ministrovi výstavby a regionálneho rozvoja predložiť na rokovanie vlády Slovenskej republiky správu súčasnom stave sociálno-ekonomickej úrovne v jednotlivých regiónoch Slovenska a pripravovaných opatreniach na odstraňovanie sociálno-ekonomických rozdielov jednotlivých regiónoch do konca volebného obdobia.

Správa bola vypracovaná na základe údajov získaných z rezortných štatistických zisťovaní ministerstva práce, sociálnych vecí a rodiny, ministerstva výstavby a regionálneho rozvoja, ministerstva dopravy, pôšt a telekomunikácií, ministerstva hospodárstva, ministerstva financií, ministerstva pôdohospodárstva, ministerstva životného prostredia a štatistických zisťovaní Štatistického úradu SR. 

Materiál je rozdelený na tri tematické okruhy:  prvým je popis súčasného stavu sociálno-ekonomickej úrovne v jednotlivých regiónoch Slovenska, druhý okruh sa zaoberá vyhodnotením jednotlivých opatrení na odstránenie sociálno-ekonomických rozdielov medzi regiónmi v roku 2004 a obsahom tretieho okruhu je informácia o pripravovanej legislatíve EÚ o kohéznej politike.